Diari Oficial de la Generalitat Valenciana


Sumari del DOGV 5724, del 14-03-2008 (2008/2840)

ORDRE de 27 de febrer de 2008, de la Conselleria de Benestar Social, per la qual es regulen i es convoquen ajudes per a la millora de les condicions d'Accessibilitat al Medi Físic, a través de l'eliminació de barreres arquitectòniques, urbanístiques i de la comunicació per a l'any 2008.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5724

Data del DOGV
:   14-03-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/2840


Data del document
:   27-02-2008

Organisme emissor
:   Conselleria de Benestar Social

Tipus de document
:   Ordre

Descriptors 

:   * mitjans per a discapacitats
    * persona física
    * empresa pública
    * administració local
    * empresa privada
    * suport econòmic
    * societat sense fins de lucre
    * ajuda pública

ORDRE de 27 de febrer de 2008, de la Conselleria de Benestar Social, per la qual es regulen i es convoquen ajudes per a la millora de les condicions d'Accessibilitat al Medi Físic, a través de l'eliminació de barreres arquitectòniques, urbanístiques i de la comunicació per a l'any 2008. [2008/2840]
L'article 49 de la nostra Constitució establix com a principi rector de la política social de l'Estat l'obligació dels poders públics de fer una política de previsió, tractament, rehabilitació i integració de disminuïts físics, sensorials i psíquics.
En desplegament d'este principi constitucional, i dins de l'àmbit competencial autonòmic, la Generalitat va aprovar la Llei 1/1998, de 5 de maig, d'Accessibilitat i Supressió de Barreres Arquitectòniques, Urbanístiques i de la Comunicació, que, com establix en l'article primer, té com a objecte garantir l'accessibilitat al medi físic en condicions tendents a la igualtat de totes les persones, siguen les que siguen les seues limitacions i el caràcter permanent o transitori d'estes.
El Decret 39/2004, de 5 de març, del Consell, ha desplegat la Llei 1/1998, de 5 de maig, de la Generalitat, en matèria d'accessibilitat en l'edificació de pública concurrència i en el medi urbà, completat per l'Ordre de 25 de maig de 2004, de la conselleria d'Infraestructures i Transport (DOGV núm. 4.771, de 09.06.2004) i per l'Ordre de 9 de juny de 2004, de la conselleria de Territori i Vivenda (DOGV núm. 4.782, de 24.06.2004), que regulen les condicions d'accessibilitat en estos àmbits.
Les mesures de foment que regula la present Ordre han d'inserir-se dins d'este extens marc normatiu, la finalitat última del qual serà que les previsions establides en la nostra legislació en matèria d'accessibilitat siguen reals i efectives.
En virtut de les facultats atribuïdes pel Decret 116/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Benestar Social (DOCV núm. 5.566, de 30 de juliol de 2007), i l'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat,
ORDENE
TÍTOL I
Ajudes i subvencions
Article 1. Objecte
La present Ordre té com a objecte la convocatòria d'ajudes que potencien l'accessibilitat en els seus diferents àmbits, finançant els gastos derivats de l'eliminació de barreres arquitectòniques, urbanístiques i de la comunicació que faciliten l'accessibilitat als espais i edificis de pública concurrència a totes les persones, així com l'elaboració de plans específics d'actuació per a l'accessibilitat en els municipis i l'adaptació de les platges que permeten el seu ús i gaudi per part de tots/es els/les ciutadans/es.
Article 2. Àmbit
1. L'eliminació de barreres fa referència als aspectes següents:
a) Urbanístic: vies, espais, jardins i elements d'ús públic.
b) Arquitectònic: edificis de titularitat pública o privada destinats a una activitat de pública concurrència.
c) De la comunicació: establiment de mecanismes i alternatives tècniques que facen accessibles els sistemes de comunicació i senyalització en els àmbits primer i segon.
L'adaptació dels espais i edificis pot dur-se a terme a través d'obres que reformen l'existent o per mitjà d'equipaments que, millorant les infraestructures, faciliten el seu ús. Estes adaptacions hauran d'ajustar-se, en tot cas, als paràmetres d'accessibilitat establits en el Decret 39/2004, de 5 de març, del Consell de la Generalitat, amb què es desplega la Llei 1/1998, de 5 de maig, de la Generalitat, en matèria d'accessibilitat en l'edificació de pública concurrència i en el medi urbà (DOGV núm. 4.709, de 10 de març de 2004), desenvolupat per l'Ordre de 25 de maig de 2004, de la conselleria d'Infraestructures i Transport, en matèria d'accessibilitat en l'edificació de pública concurrència (DOGV núm. 4.771, de 9 de juny de 2004), i per l'Ordre de 9 juny de 2004, de la conselleria de Territori i Vivenda, en matèria d'accessibilitat en el medi urbà (DOGV núm. 4.782, de 24 de juny de 2004).
2. Els plans específics d'actuació per a l'accessibilitat en els municipis, estan referits a l'elaboració d'estudis que posen de manifest la necessitat actuacions encaminades a l'adaptació a la normativa vigent en matèria d'accessibilitat de les vies públiques, parcs i la resta d'espais d'ús públic, així com en edificis públics, aportant solucions.
3. Les adaptacions de les platges comprenen totes les actuacions que permeten el seu ús i gaudi per part de les persones amb mobilitat reduïda: aparcaments, guals, passarel·les, instal·lacions i ajudes tècniques per al bany.
Article 3. Sol·licitants
1. Podran beneficiar-se d'estes ajudes, les persones físiques i jurídiques, de caràcter públic o privat, amb finalitat de lucre o sense, que desitgen dur a terme eliminació de barreres en els aspectes reflectits en l'article anterior.
Les ajudes per a elaboració de plans d'actuació i adaptació de les platges van dirigides exclusivament a corporacions locals.
2. No podran accedir a la condició de beneficiaris les persones o entitats en què concórreguen alguna de les circumstàncies assenyalades en l'article 13 de la Llei 38/2003, de 17 de novembre, General de Subvencions (BOE núm. 276, de 18 de novembre de 2003), o que no es troben al corrent en el pagament d'obligacions per reintegrament de subvencions que, si és el cas, se'ls hagueren exigit.
Article 4. Requisit previ
1. En els supòsits en què la sol·licitud tinga com a objecte l'obtenció d'ajudes per a la reforma d'espais o edificis, s'exigirà, com a requisit previ, que el projecte tècnic de les reformes a efectuar estiga supervisat de conformitat per l'Oficina Tècnica de la conselleria de Benestar Social amb data anterior a la publicació de la present Ordre, per la qual cosa el dit projecte haurà d'haver sigut presentat en la conselleria de Benestar Social abans d'eixa data, sense perjuí de requeriment posterior per a la seua adaptació, si és el cas, a les instruccions establides en l'annex 1 de la present Ordre.
2. No obstant això, la sol·licitud serà admesa a tràmit quan el projecte tècnic estiga en fase de supervisió, amb la documentació completa, amb anterioritat a la data de publicació de la present Ordre, sense que es trobe paralitzat l'expedient per causa imputable a l'interessat.
3. Quan la sol·licitud d'ajuda tinga com a objecte l'adaptació de parcs i jardins, no s'exigirà com a requisit previ que el projecte tècnic estiga supervisat de conformitat per l'Oficina Tècnica amb data anterior a la publicació de la present Ordre, si bé caldrà seguir les instruccions i el contingut mínim establits en l'annex 1 de la present Ordre.
4. En el cas que la dita supervisió, ja siga per a la reforma d'espais o edificis com per a l'adaptació de parcs i jardins, siga desfavorable, l'Oficina Tècnica de la conselleria de Benestar Social advertirà, per mitjà d'informe, dels errors o omissions detectats en els projectes o de qualsevol altra documentació que calga presentar, establint el termini màxim en què hauran de ser esmenats per l'interessat.
TÍTOL II
Procediment
CAPÍTOL I
Iniciació del procediment
Article 5. Instància i documentació
La sol·licitud, d'acord amb l'annex 2, firmada per l'interessat o pel representant de l'entitat anirà acompanyada de la documentació següent:
1. Eliminació de barreres
1.1. En el cas que el sol·licitant siga una entitat local:
a) Acord de la corporació local o òrgan competent en virtut del qual s'aprova el projecte per a dur a terme les reformes objecte de subvenció i/o l'adquisició de l'equipament i s'acorda sol·licitar ajuda a la conselleria de Benestar Social per a esta finalitat.
b) Declaració jurada o certificat del representant de l'entitat en què conste:
- La data de construcció de l'edifici, espai urbà, parc o jardí. En el cas que s'hagen executat obres de reforma sobre un edifici o espai urbanístic, caldrà indicar la data de l'última reforma executada sobre estos.
- Les obres d'adaptació no estan realitzades en data la publicació de la present Ordre i/o que l'equipament no ha sigut adquirit.
c) Nota simple acreditativa del Registre de la Propietat de domini i de la resta de drets reals sobre l'immoble objecte de l'ajuda.
d) En el cas que les obres ja estiguen adjudicades/iniciades:
- Contracte d'obres.
- Programa d'actuació, conseqüència de l'adjudicació d'obres, amb indicació expressa de les dates previstes d'inici i finalització de les obres i del grau d'execució i imports a què ascendirà l'execució de l'obra en cada un dels exercicis per als quals se sol·licita la subvenció.
e) En el cas d'adquisició d'equipament, pressupost detallat de l'equipament objecte de sol·licitud, amb memòria justificativa de la necessitat.
1.2. En cas de persona física o jurídica, a més d'allò que s'ha sol·licitat en els punts anteriors, caldrà aportar:
a) Llicència d'activitat, si fóra necessària.
b) Justificant de ser el propietari de l'edifici o, si no n'hi ha, autorització escrita del propietari o de l'òrgan de govern, si és el cas, en què conste l'autorització o acord per a realitzar les obres d'adaptació. Quan el sol·licitant detentara la possessió de l'edifici com a arrendatari, caldrà aportar una còpia compulsada del contracte d'arrendament, el qual haurà de tindre una duració mínima de 15 anys.
c) Si el sol·licitant és una persona física casada i el bé jurídic objecte de l'ajuda pertany conjuntament als cònjuges, caldrà acreditar per escrit el consentiment d'ambdós, així com el compromís d'assumir les obligacions imposades per esta ordre als beneficiaris de subvencions.
d) En el cas que el sol·licitant siga empresari, persona física o jurídica, a més haurà d'aportar: declaració responsable del compliment per l'empresa de la normativa sobre integració laboral de persones amb discapacitat o, si és el cas, exempció de la dita obligació, d'acord amb el que establix l'article 7.1 de la Llei 11/2003, de 10 d'abril, de la Generalitat Valenciana, sobre l'Estatut de les Persones amb Discapacitat (DOGV núm. 4.479, d'11.04.2003).
2. Plans específics d'actuació
2.1. Acord de la corporació local pel qual s'aprova sol·licitar ajuda a la conselleria de Benestar Social per a esta finalitat.
2.2. Certificat del representant de l'entitat en què conste que el pla específic d'actuació per a l'accessibilitat en el municipi no està fet en la data la publicació de la present Ordre.
2.3. Pressupost del cost de l'elaboració del pla.
3. Adaptació de platges
3.1. Acord de la corporació local pel qual s'aprova el projecte per a dur a terme les actuacions sobre la platja i/o l'adquisició de l'equipament, i s'acorda sol·licitar ajuda a la conselleria de Benestar Social per a esta finalitat.
3.2. Certificat del representant de l'entitat en què conste que l'equipament no ha sigut adquirit en data de la publicació de la present Ordre.
3.3. En el cas d'adquisició d'equipament, pressupost detallat de l'equipament objecte de la sol·licitud.
3.4. Compromís per part de la corporació local de disposar d'un equip humà format per a dur a cap les labors d'assistència i manteniment de la platja accessible, que ha de romandre en funcionament durant el període estival.
Article 6. Lloc de presentació
Les sol·licituds d'ajuda es presentaran, amb la documentació requerida, en la Direcció General per a les Persones amb Discapacitat, carrer Colom 80, de València, sense perjuí del que disposa l'article 38.4 de la Llei de Règim Jurídic de les Administracions Públiques i de Procediment Administratiu Comú, modificada per la Llei 4/1999, de 13 de gener.
Article 7. Terminis de presentació
El termini de presentació de les sol·licituds serà d'un mes, comptador des de l'endemà de la publicació d'esta ordre en el Diari Oficial de la Comunitat Valenciana.
CAPÍTOL II
Tramitació, resolució i recursos
Article 8. Instrucció
Rebudes les sol·licituds, es procedirà a la seua verificació i en el cas que no reunisca els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es requerirà l'entitat interessada perquè, en el termini de 10 dies, esmene la falta o adjunte els documents preceptius, amb indicació que si així no ho fera, se li tindrà per desistit en la seua petició, amb resolució prèvia que haurà de ser dictada en els termes que preveu l'art. 42, d'acord amb el que disposa l'art. 71 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.
L'òrgan competent per a la resolució de l'expedient, a la vista de la documentació que es troba en poder de cada un d'estos i de les obligacions que s'adquirixen per la concessió de l'ajuda, podrà demanar els informes d'organismes i entitats que crega oportú i efectuar les comprovacions que considere convenient sobre l'exactitud de tot això.
Article 9. Comissió de Valoració i criteris de concessió
1. La concessió de les ajudes es tramitarà conformement amb al procediment ordinari de concurrència competitiva, per mitjà de la comparació de les sol·licituds presentades.
Amb esta finalitat, es constituirà una comissió de valoració d'àmbit territorial autonòmic, integrada pels membres següents:
- Cap de l'Àrea d'Integració Social, Lluita contra la Discriminació i Accessibilitat de Persones amb Discapacitat, que actuarà com a president/a.
- Cap de Servici d'Accessibilitat i Eliminació de Barreres Arquitectòniques.
- Caps de les seccions de Discapacitats de les direccions territorials de Benestar Social d'Alacant, Castelló i València.
- Tècnic del Servici d'Accessibilitat i Eliminació de Barreres Arquitectòniques que haja instruït els expedients.
- Un/a tècnic, que actuarà com a secretari/a.
Esta Comissió de Valoració actuarà com a òrgan col·legiat, de conformitat amb el que preveu l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i elevarà a l'òrgan concedent la proposta de resolució de les ajudes.
2. La concessió de les ajudes, així com la seua quantificació concreta, es farà valorant els aspectes següents:
a) Tractant-se d'entitats públiques, les que disposen d'un pla específic d'actuació per a l'accessibilitat. Així mateix, aquelles entitats que justifiquen que durant l'exercici 2007 han destinat una partida pressupostària a esta finalitat.
b) Sol·licituds que tinguen com a objecte l'adaptació de parcs, jardins i piscines existents.
c) Per raó de les característiques de l'edifici objecte d'adaptació, els locals amb majors possibilitats d'utilització i major rendibilitat social.
d) En els supòsits de sol·licituds de reforma, projectes l'obra dels quals ja haja sigut adjudicada.
3. Si aplicats els paràmetres assenyalats en els apartats anteriors i atorgades les ajudes corresponents, encara hi haguera dotació econòmica, podran atendre's aquelles sol·licituds que havent sigut presentades dins del termini amb algun defecte en estes o en la documentació aportada, no obstant això, després del termini de presentació de les instàncies, hagueren esmenat els defectes i adjuntat la documentació correcta i completa, sempre que la dita actuació de l'interessat tinga lloc dins del termini concedit per l'administració en el seu requeriment.
Article 10. Exclusions i denegacions
1. Queden expressament exclosos d'esta convocatòria:
a) Edificis i espais de titularitat pública dependents de les administracions central i autonòmica.
b) Edificis corresponents a centres que han de regir-se pel Decret 91/2002, de 30 de maig, del Govern Valencià, sobre Registre dels Titulars d'Activitats d'acció social, i de Registre i Autorització de Funcionament dels Servicis i Centres d'Acció Social, en la Comunitat Valenciana (DOGV núm. 4.264, de 5 de juny de 2002).
c) Actuacions realitzades amb anterioritat a la publicació de la present Ordre.
d) Edificis i espais urbanístics, l'adaptació dels quals pretenga acollir-se a la present convocatòria, que van finalitzar les obres de construcció o reforma després del 2 d'abril de 1989, llevat que complisquen les condicions establides en l'article 10. 2 de la present Ordre.
e) Tractant-se de l'adaptació de parcs i jardins d'ús públic, s'exclouran totes aquelles les obres de construcció de les quals van finalitzar després del 24 de juny de 2004.
f) Conceptes que per la seua naturalesa puguen ser objecte d'atenció per altres organismes públics.
g) Conceptes no previstos en la present Ordre, per això queden excloses les partides que signifiquen millores i ampliació de l'existent que no estiguen estretament vinculades a l'accessibilitat.
h) Projectes parcials de reforma que no garantisquen l'accessibilitat a tot l'edifici, fins i tot a les zones que no estiguen afectades pel projecte, o adquisició d'equipament per a edificis o espais que no reunisquen tots els requisits d'accessibilitat, incloses les barreres de la comunicació.
i) Així mateix, queden excloses les adaptacions en jardins o vies públiques que no garantisquen una continuïtat en l'itinerari o que l'adequació projectada no siga la més convenient.
j) Centres escolars en què s'impartisca ensenyança reglada.
k) Actuacions sobre un immoble motivades per canvi d'ús d'este.
l) Edificis que constituïsquen la seu de la corporació local on s'ubique l'ajuntament sol·licitant. Així mateix, queden exclosos els edificis que constituïsquen la seu de mancomunitats.
m) Centres d'atenció sanitària.
2. Sense perjuí del que disposa l'apartat d) i, com a excepció a este, podran acollir-se a les presents ajudes els edificis i espais urbanístics les obres de construcció i reforma dels quals van finalitzar en el període comprés entre el 2 d'abril de 1989 i el 9 de juny de 2004, per al cas d'edificis de publica concurrència i, 24 de juny de 2004 per a actuacions en el medi urbà, sempre que compliren els requisits del Decret 193/1988, de 12 de desembre, del Consell de la Generalitat Valenciana, pel qual s'aproven les Normes per a l'Accessibilitat i Eliminació de Barreres Arquitectòniques i hagen d'adaptar-se a la normativa desplegada a l'empara de la Llei 1/1998, de 5 de maig, d'Accessibilitat i Supressió de Barreres Arquitectòniques, Urbanístiques i de la Comunicació.
Article 11. Formalització
Les ajudes objecte de la present convocatòria s'atorgaran per resolució. En el cas que estes tinguen caràcter plurianual, quedaran condicionades a l'existència de crèdit adequat i suficient en els exercicis futurs.
Article 12. Resolució
1. Es delega en el director general per a les Persones amb Discapacitat les resolucions de les peticions formulades a l'empara de la present Ordre.
2. La resolució de concessió determinarà l'import global de l'obra projectada i el finançament parcial que corresponga tant a la conselleria de Benestar Social, com a l'entitat subvencionada, expressada percentualment. També s'hi faran constar les quanties que corresponguen als dits percentatges.
3. El termini màxim per a tramitar, resoldre i notificar les sol·licituds serà de sis mesos comptadors des de la data de publicació de la present Ordre en el Diari Oficial de la Comunitat Valenciana.
Transcorregut el termini màxim sense haver-se notificat resolució expressa, caldrà entendre desestimada la sol·licitud formulada per l'interessat, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.
Sense perjuí de l'anterior, el dit sentit desestimatori del silenci administratiu no vincularà l'administració quan es dicte una resolució expressa, posterior al venciment del termini, segons el que preveuen els arts. 42.1 i 43.4 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.
No obstant això, si es desestimaren totalment o parcialment sol·licituds per falta de consignació pressupostària i, després de la finalització del termini de resolució, s'incrementaren els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini d'un mes comptador a partir de la data de publicació en el Diari Oficial de la Comunitat Valenciana de la resolució del conseller de Benestar Social que done publicitat a este increment.
4. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats nacionals o internacionals, superar el cost real de l'activitat per a la qual es concedix l'ajuda.
5. La concessió d'una subvenció a l'empara d'esta ordre no comporta cap obligació per a la conselleria de Benestar Social d'adjudicar subvencions en les convocatòries corresponents als exercicis econòmics següents.
6. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
7. Podrà ser motiu de denegació de noves ajudes la incorrecta o la nul·la justificació d'ajudes d'exercicis anteriors.
8. La quantitat concedida es veurà afectada per la possible baixa en l'adjudicació de l'obra.
9. La resolució es notificarà als interessats en els termes que preveuen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 13. Recursos
1. La resolució que es dicte a l'empara de la present convocatòria esgota la via administrativa i en la seua contra podrà interposar-se recurs potestatiu de reposició davant del conseller de Benestar Social en el termini d'un mes comptador des de l'endemà de la seua notificació.
2. Davant de la desestimació per silenci administratiu podrà interposar-se contra l'acte presumpte idèntic recurs en el termini de tres mesos comptadors des que haguera finalitzat el termini per a dictar i notificar la resolució expressa que s'indica en l'article 12 de la present Ordre.
3. Tot això sense perjuí que en ambdós supòsits l'interessat puga interposar, directament, recurs contenciós administratiu en la forma, el termini i les condicions fixades en l'article 46 de la Llei 29/1998, de 13 de juliol, reguladora de la dita jurisdicció, o qualsevol altre recurs que estime pertinent.
4. En el cas que l'entitat sol·licitant fóra una entitat local, caldrà ajustar-se al que disposa l'article 44.1 de la Llei 29/1998, de 13 de juliol, reguladora de la Jurisdicció Contenciosa Administrativa.
TÍTOL III
De les obligacions dels beneficiaris, justificació
de les subvencions i procediment de pagament
Article 14. Obligacions dels beneficiaris
1. Són obligacions dels beneficiaris amb caràcter general:
a) Atendre els requeriments de l'òrgan competent en matèria d'accessibilitat en satisfacció de la demanda de servicis, respectant sempre les característiques de l'entitat i l'adequada qualitat d'estos.
b) Començar les obres en el termini màxim de tres mesos comptadors a partir de la notificació de la concessió de l'ajuda i, dins d'eixe termini, presentar:
- Contracte d'adjudicació d'obres
- Programa d'actuació que garantisca l'execució de les obres en l'exercici per al qual es concedix la subvenció. El dit programa d'actuació haurà de contindre indicació expressa de les dates previstes d'inici i finalització de les obres i del grau d'execució i imports a què ascendirà l'execució de l'obra en cada un dels exercicis per als quals es concedix la subvenció, tenint en compte el termini màxim de justificació assenyalat en la present Ordre.
c) Assumir l'aportació econòmica per la diferència entre l'import de la concessió i el cost total de la inversió per a la qual se sol·licita la subvenció, de manera que es garantisca l'execució de l'obra i les variacions pressupostàries, si s'originen, en la seua execució.
La dita aportació haurà d'acreditar-se en el termini dels 30 dies següents a la notificació de la resolució, per mitjà de certificat de l'acord adoptat per l'òrgan competent de l'entitat pública o privada cofinançadora, comprometent per a l'exercici vigent el crèdit necessari. En cas de gasto plurianual, l'entitat titular haurà d'aportar l'aprovació del dit gasto plurianual i la seua qualificació com a gasto obligatori. Si es tractara de persones físiques, formalitzaran este compromís per escrit amb la mateixa finalitat.
d) Mantindre l'adaptació feta en condicions adequades per un període mínim de 15 anys.
e) Fer les obres d'adaptació d'acord amb el que estipula el Decret 39/2004, de 5 de març, del Consell de la Generalitat i la seua normativa de desplegament.
f) Els costos de les obres i instal·lacions s'adequaran als preus en vigor fixats per l'Institut Valencià de l'Edificació o, si no n'hi ha, per l'organisme que tinga atribuïdes competències en esta matèria.
Respecte als materials i instal·lacions per als quals se sol·licita subvenció, respondran a qualitats mitjanes segons mercat.
g) Sotmetre's a les actuacions de control financer que corresponen a la Intervenció General o a d'altres òrgans o institucions de la Generalitat en relació amb la subvenció.
h) Acreditar, abans de dictar-se la proposta de resolució de concessió, de conformitat amb el que disposa l'article 14.1 e) de la Llei General de Subvencions, que es troben al corrent en les seues obligacions tributàries i amb la Seguretat Social en la forma prevista per l'Ordre de 30 de maig de 1996, de la Conselleía d'Economia i Hisenda, sobre justificació del compliment d'obligacions tributàries i amb la Seguretat Social pels beneficiaris de subvencions concedides a càrrec dels pressupostos de la Generalitat Valenciana (DOGV núm. 2.775, de 21 de juny de 1996).
En tot cas, l'obligació prevista en este apartat no serà exigible quan el beneficiari de l'ajuda siga una entitat local, segons establix l'article 3.2 de l'esmentada Ordre de 30 de maig de 1996.
i) Comunicar fefaentment a la Direcció General per a les Persones amb Discapacitat, l'obtenció d'altres subvencions, ajudes, ingressos o recursos que financen les activitats subvencionades.
Esta comunicació haurà d'efectuar-se tan prompte com es conega i, en tot cas, abans de la justificació de l'aplicació donada als fons percebuts.
j) Acreditar el compliment d'obligacions per reintegrament de subvencions per deutes amb l'administració, d'acord amb l'article 25 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions (BOE núm. 176, de 25 de juliol de 2006). A este efecte, s'aportarà declaració responsable del beneficiari juntament amb la instància de sol·licitud de les presents ajudes, expressant que estes obligacions han sigut complides o, si és el cas, que no en té, d'estes.
2. En el cas d'ajudes a plans específics d'actuació per a l'accessibilitat en els municipis, s'exigirà la seua presentació en forma CD-ROM, amb entrega d'una còpia del treball realitzat que inclourà els aspectes assenyalats en l'article 2.
3. En el cas que l'import del gasto subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o l'entrega del bé, d'acord amb el que disposa l'article 31.3 de la Llei 38/2003, de 17 de novembre, General de Subvencions.
L'elecció entre les ofertes presentades, que caldrà aportar en la justificació de gastos, o, si és el cas, en la sol·licitud de subvenció, es farà d'acord amb criteris d'eficiència i economia, havent de justificar-se expressament en una memòria l'elecció quan no recaiga en la proposta econòmica més avantatjosa.
Article 15. Del pagament i justificació
1. El pagament i justificació d'estes ajudes es realitzarà d'acord amb el que estipula l'article 47 bis 1.d) del Text Refós de la Llei d'Hisenda Pública de la Generalitat Valenciana i segons el que estipulen en els articles següents.
2. L'incompliment de la data límit de presentació de justificants per a estes ajudes, així com la falta d'adequació de les obres del projecte al que disposa l'informe tècnic emés per l'Oficina Tècnica de la conselleria de Benestar Social, podran donar lloc al desistiment sense efectes o a la minoració de l'ajuda corresponent a l'exercici en què este es produïsca, amb exigència, si és el cas, del reintegrament de les quantitats indegudament percebudes i l'exigència de l'interés de demora des del moment del pagament de la subvenció.
3. Igualment, si la subvenció superara el cost real de l'obra, o si com a conseqüència de la disminució del cost global de l'obra projectada, s'haguera abonat un import superior al percentatge de participació de l'administració, també escaurà el reintegrament de l'excés obtingut.
Article 16. Ajudes per a equipament i plans específics d'actuació
1. Els pagaments s'efectuaran contra presentació de factures reglamentàries segons la normativa vigent (Reial Decret 1.496/2003, de 28 de novembre, pel qual s'aprova el Reglament pel qual es regulen les obligacions de facturació, i es modifica el Reglament de l'Impost sobre el Valor Afegit, BOE núm. 286, de 29.11.2003), juntament amb les còpies d'estes. Les dites còpies seran compulsades pel departament corresponent i quedarà la factura original en poder del beneficiari.
2. En el cas de les corporacions locals, la dita documentació serà substituïda per l'interventor local on consten les quantitats aplicades a fi de la subvenció amb detall exprés dels diferents conceptes subvencionats, de les unitats i dels imports parcials.
3. Les dites quantitats han de trobar-se, si més no, en situació d'obligacions reconegudes i així haurà de fer-se constar en la certificació.
4. S'establix el 3 d'octubre de 2008 com a data límit de presentació de justificants per a estes ajudes.
Article 17. Ajudes per a reforma
1. Els pagaments s'efectuaran contra certificació d'obra expedida per tècnic competent, d'acord amb les condicions de finançament establit i de conformitat amb el projecte presentat i la seua corresponent factura. Les dites certificacions s'elaboraran segons el model oficial (annex 3), i seran aprovades per l'òrgan competent per a la contractació de les obres subvencionades, i es presentaran en tres exemplars.
2. El pagament d'estes ajudes exigix el compliment de les obligacions assenyalades en l'article 14 i, específicament, les contingudes en els punts 2 i 3: contracte d'adjudicació d'obres, programa d'actuació i certificat d'assumir-ne el cost. No es procedirà al pagament de l'ajuda si estos tres requisits no s'han complit dins del termini i en la forma escaient.
3. La conselleria de Benestar Social només abonarà l'import que corresponga al percentatge de cofinançament arreplegat en la resolució de concessió sobre les obres efectivament realitzades, de manera que si augmentara l'import global de l'obra, no s'incrementarà el percentatge que corresponga abonar a la conselleria i si, al contrari, aquell disminuïra, disminuirà en la mateixa proporció l'aportació de la conselleria.
4. En tot cas, la conselleria de Benestar Social abonarà per a cada certificació, exclusivament, la quantia corresponent al percentatge de finançament establit en la resolució de concessió.
5. S'establix el 15 de novembre de 2008 com a data límit per a justificar el 100% de la quantitat corresponent a l'anualitat de l'exercici econòmic en curs.
L'incompliment dels referits percentatges de justificació, així com la justificació fora dels terminis establits en el paràgraf anterior, donarà lloc a la minoració de l'ajuda en proporció a la quantitat no justificada i, si és el cas, podrà donar lloc al desistiment sense efectes de l'ajuda.
Article 18. Desistiment sense efecte, minoració i reintegrament
1. Quant a les facultats de revocació, reajustament, minoració, desistiment sense efecte o reintegrament de les corresponents subvencions, caldrà ajustar-se al que disposa la corresponent resolució per la qual es deleguen les competències en matèria de contractació administrativa i gestió economicopressupostària.
El procediment s'iniciarà d'ofici com a conseqüència de la iniciativa pròpia de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
També s'iniciarà a conseqüència de l'informe de control financer emés pel Servici d'Intervenció.
2. En la tramitació del procediment es garantirà, en tot cas, el dret de l'interessat a l'audiència.
3. El termini màxim per a resoldre i notificar serà de tres mesos des del moment que va ser incoat l'expedient de revocació o de minoració si esta no porta ocasionat reintegrament; i de sis mesos, des de la data de l'acord d'iniciació, si comporta el reintegrament de la totalitat o part de la subvenció.
Els dits terminis podran suspendre's i ampliar-se, d'acord amb el que preveuen els apartats 5 i 6 de l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 42.4 de la Llei 38/2003, de 17 de novembre, General de Subvencions.
4. La resolució dels procediments de revocació, reajustament, minoració, desistiment sense efecte o reintegrament esgotaran la via administrativa.
5. Les quantitats que es reintegren tindran consideració d'ingrés de dret públic als efectes del procediment aplicable a la seua cobrança.
Article 19
Les regles contingudes en esta ordre s'aplicaran sempre que la corresponent Llei de Pressupostos o les seues normes de desplegament no establisquen condicions distintes.
DISPOSICIONS ADDICIONALS
Primera
Els aspectes regulats en la present Ordre s'aplicaran sense perjuí de totes les normes que regixen el règim jurídic de l'administració de la Generalitat i les seues entitats autònomes, especialment en matèria pressupostària.
Segona
Quan l'especialitat de l'objecte o de les obligacions que es regulen així ho exigisca, les subvencions regulades en la present Ordre podran articular-se per mitjà de document administratiu subscrit per ambdós parts on consten els seus drets i obligacions i l'objecte de la subvenció, amb detall de les actuacions a subvencionar, tot això amb independència de la resolució administrativa d'atorgament de la subvenció, que en tot cas haurà de produir-se.
Tercera
Les ajudes previstes en esta ordre es faran a càrrec al crèdit disponible consignat en la línia de subvenció T0229000. Millora condicions accessibilitat al medi físic, inclosa en l'annex de transferències de capital del programa pressupostari 313.40, Integració Social del Discapacitat, que ascendix a 264.587,80 euros.
Quarta
Al final de l'exercici es donarà publicitat a les subvencions concedides per mitjà de la seua exposició en els taulers d'anuncis de les direccions territorials de la conselleria de Benestar Social. Les subvencions atorgades per un import superior a 3.000 euros seran relacionades i publicades en el Diari Oficial de la Comunitat Valenciana mitjançant una resolució del director general per a les Persones amb Discapacitat, indicant el beneficiari, la quantitat concedida, la finalitat de la subvenció i el programa i el crèdit pressupostari a què imputen, conforme establix l'article 18 de la Llei 38/2003, de 17 de novembre, General de Subvencions.
Quinta
La convocatòria de les ajudes públiques previstes en la present Ordre està exclosa del règim de notificació a la Comissió Europea, per raó dels beneficiaris i promoure els drets de les persones amb discapacitat a l'accessibilitat universal, d'acord amb l'article 87.1 del Tractat de la Comunitat Europea.
DISPOSICIONS FINALS
Primera
Contra la present Ordre, podran els interessats interposar-hi recurs contenciós administratiu en el termini de dos mesos, comptadors des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, podran interposar recurs de reposició contra esta ordre davant del mateix òrgan que l'ha dictat, en el termini d'un mes, computat en els termes ja dits, d'acord amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú. I això, sense perjuí de la possibilitat que els interessats puguen exercir, si és el cas, qualsevol altra acció que estimen procedent.
En el cas que l'entitat sol·licitant fóra una entitat local, s'hi seguirà el que disposa l'article 44.1 de la Llei 29/1998, de 13 de juliol, reguladora de la Jurisdicció Contenciosa Administrativa.
Segona
En els locals objecte de reforma caldrà exposar en lloc visible una placa identificativa que especifique que l'adaptació ha sigut subvencionada per la Generalitat, sempre que l'ajuda siga superior al 50% del cost.
Tercera
S'autoritza el director general per a les Persones amb Discapacitat a dictar totes les instruccions que calga en el desplegament de la present Ordre.
Quarta
La present Ordre entra en vigor l'endemà de la seua publicació en el Diari Oficial de la Comunitat Valenciana.
València, 27 de febrer de 2008
El conseller de Benestar Social i vicepresident tercer del Consell,
JUAN GABRIEL COTINO FERRER
ANNEX 1
Instruccions i contingut mínim dels projectes tècnics per a la millora o la potenciació de l'accessibilitat al medi físic.
Primer. Normes generals que han de contindre els projectes tècnics
Els projectes tècnics, sense perjuí de la documentació exigida per les normes d'aplicació de caràcter general, hauran d'incloure una documentació mínima en què es justifique el compliment de les condicions i requisits establits en:
a) Decret 34/2004, de 5 de març, del Consell de la Generalitat, pel qual es desplega la Llei 1/1998, de 5 de maig, de la Generalitat, en matèria d'accessibilitat en l'edificació de pública concurrència i en el medi urbà
b) Ordre de 25 de maig de 2004, de la conselleria d'Infraestructures i Transport, en matèria d'accessibilitat a l'edificació de pública concurrència
c) Ordre de 9 de juny de 2004, de la conselleria de Territori i Vivenda, en matèria d'accessibilitat en el medi urbà.
Per al cas d'adaptació de parcs urbans s'inclourà a més de la legislació ja mencionada en els criteris que s'establixen en el Manual de Parcs Accessibles de la Comunitat Valenciana, editat per la conselleria de Benestar Social.
Segon. Normes especifiques segons el tipus de projecte tècnic a presentar
A) Contingut mínim dels projectes d'accessibilitat al medi urbà.
A.1. Per a projectes l'objecte del qual siga la implantació d'itineraris accessibles per mitjà de l'execució de guals de vianants.
1. Objecte.
Es descriurà detalladament l'actuació a realitzar, amb la inclusió d'una memòria descriptiva i constructiva.
2. Fitxa de guals. (Segons annex 4 de la present Ordre)
3. plec de prescripcions tècniques particulars.
4. Mesuraments i pressupost.
5. Plans.
a. De detall dels diferents tipus de guals a executar.
b. D'emplaçament dels guals, amb plans generals dels itineraris adaptats i de detall dels encreuaments a escala no inferior a 1:200.
A.2. Per a projectes l'objecte del qual siga la implantació d'itineraris accessibles per mitjà de la col·locació de baranes.
1. Objecte.
Es descriurà detalladament l'actuació a fer, amb la inclusió d'una memòria descriptiva i constructiva.
2. Mesuraments i pressupost.
3. Plans.
a. De detall dels diferents tipus de baranes.
b. D'emplaçament.
A.3. Per a projectes l'objecte del qual siga la implantació d'itineraris adaptats per mitjà de regulació semafòrica i passos de vianants.
1. Objecte.
Es descriurà detalladament l'actuació a fer, amb la inclusió d'una memòria descriptiva, constructiva i sistema d'adaptació semafòric.
2. Fitxa de guals. (Segons annex 4 de la present Ordre)
3. plec de prescripcions tècniques particulars.
4. Mesuraments i pressupost.
5. Plans.
a. De detall dels diferents tipus de guals a executar.
b. D'emplaçament dels guals i semàfors, amb plans generals dels itineraris adaptats i de detall dels encreuaments a escala no inferior a 1:200.
A.4. Per a projectes l'objecte del qual siga l'adaptació de parcs urbans.
1. Objecte.
Es descriurà detalladament l'actuació a realitzar, amb la inclusió d'una memòria descriptiva i constructiva.
2. Fitxa de guals. (Segons annex 4 de la present Ordre)
3. plec de prescripcions tècniques particulars.
4. Mesuraments i pressupost.
5. Plans.
a. Emplaçament i situació
b. Estat actual.
- Plantes.
- Alçats i seccions
c. Estat proposat.
- Planta general amb relació amb l'entorn.
- Plantes de detall (paviments, zones, mobiliari, senyalització)
- Alçats i seccions.
- Detalls:
· Guals de vianants.
· Mobiliari urbà (imatge i dibuix tancat)
· Paviments.
· Jocs infantils (imatge i dibuix tancat)
B) Contingut mínim dels projectes d'accessibilitat a edificis de pública concurrència.
1. Objecte.
Es descriurà detalladament l'actuació a realitzar, amb la inclusió d'una memòria descriptiva i constructiva.
2. Fitxa de guals. (Segons annex 4 de la present Ordre)
3. plec de prescripcions tècniques particulars.
4. Mesuraments i pressupost.
5. Plans.
a. Emplaçament. (escala 1:1000)
b. Estat actual. (escales 1:50 o 1:100)
- Plantes.
- Alçats i seccions
c. Estat proposat. (escales 1:50 o 1:100)
- Planta general amb relació amb l'entorn.
- Plantes fitades
- Plantes de mobiliari amb representació dels cercles inscriptibles requerits.
- Plantes de paviments.
- Plantes de senyalització i informació amb identificació de l'itinerari adaptat.
- Alçats i seccions.
- Fusteria exterior i interior.
- Instal·lació elèctrica.
- Detalls (escales 1:20 a 1:50):
Guals de vianants.
Escales.
Rampes.
Ascensor.
Aparells elevadors especials (plataformes elevadores, plataformes salvaescales i grues piscines)
Lavabos (alçats i seccions amb aparells sanitaris i barres)
C. Contingut mínim del projecte reduït d'adaptació de punt de platja.
Segons el que disposa el Pla de Platges Accessibles de la Comunitat Valenciana es requerix:
1. Objecte.
Es descriurà detalladament l'actuació a realitzar, amb la inclusió d'una memòria descriptiva i constructiva.
2. Fitxa de guals. (Segons annex 4 de la present Ordre)
3. Mesuraments i pressupost.
4. Plans.
a. Situació.
b. Pla general.
c. Detall de zones.